1. ------IND- 2020 0468 F-- FI- ------ 20200729 --- --- PROJET

|  |
| --- |
| **RANSKAN TASAVALTA** |
|  |  |  |
| Ekologisen siirtymän ministerin ja talous- ja valtiovarainministerin |
|  |  |  |
|  |  |  |

**asetus nro 2020-xxx, annettu xx päivänä xkuuta 2020, sähkö- ja elektroniikkalaitteiden korjattavuusindeksistä**

NOR:

***Kohdeyleisö****: sähkö- ja elektroniikkalaitteiden valmistajat, maahantuojat, jakelijat ja muut markkinoille saattajat ja kyseisten laitteiden myyjät sekä tahot, jotka käyttävät verkkosivustoa, alustaa tai muuta verkkojakelukanavaa Ranskassa suorittamansa kaupallisen toiminnan yhteydessä.*

***Aihe****: ympäristölain L 541-9-2 §:ssä määritetyn korjattavuusindeksin soveltamisehdot.*

***Voimaantulo:*** *asetus tulee voimaan 1 päivänä tammikuuta 2021.*

***Huomautus:*** *Tässä asetuksessa määritetään ympäristölain L 541-9-2 §:n soveltamisehdot. Pykälässä säädetään korjattavuusindeksin käyttöönotosta tietyissä sähkö- ja elektroniikkalaitteiden luokissa. Siinä täsmennetään erityisesti tämän indeksin laatimisessa käytettävät perusteet ja laskemistapa. Kyseessä olevien laitteiden valmistajien ja maahantuojien on ilmoitettava korjattavuusindeksi ja sen laskennassa käytettävät muuttujat jakelijoille sekä kaikille pyynnön esittäville henkilöille maksutta. Jakelijoiden, myös etämyyntiä harjoittavien, on ilmoitettava kuluttajalle kyseessä olevien laitteiden korjattavuusindeksi ostohetkellä merkinnöillä, etiketeillä, ilmoituksilla tai muulla asianmukaisella menetelmällä maksutta.*

**Viitteet**: tähän asetukseen voi tutustua Légifrance-verkkosivustolla ([*http://www.legifrance.gouv.fr*](http://www.legifrance.gouv.fr/)).]

**Pääministeri, joka**

ekologisen siirtymän ministerin sekä talous- ja valtiovarainministerin selonteon perusteella

ottaa huomioon jätteistä ja tiettyjen direktiivien kumoamisesta 19 päivänä marraskuuta 2008 annetun Euroopan parlamentin ja neuvoston direktiivin 2008/98/EY, sellaisena kuin se on muutettuna,

ottaa huomioon teknisiä määräyksiä ja tietoyhteiskunnan palveluja koskevia määräyksiä koskevien tietojen toimittamisessa noudatettavasta menettelystä 9 päivänä syyskuuta 2015 annetun Euroopan parlamentin ja neuvoston direktiivin (EU) 2015/1535,

ottaa huomioon kuluttajansuojalain ja erityisesti sen johdantopykälän, sellaisena kuin se on muutettuna 14 päivänä maaliskuuta 2016 annetun määräyksen nro 2016-301 ja 25 päivänä maaliskuuta 2016 annetun määräyksen nro 2016-351 ratifioinnista 21 päivänä helmikuuta 2017 annetulla lailla nro 2017-203,

ottaa huomioon ympäristölain ja erityisesti sen L. 541-9-2 §:n, sellaisena kuin se on muutettuna haaskaamisen torjunnasta ja kiertotaloudesta 10 päivänä helmikuuta 2020 annetun lain nro 2020-105 16 §:llä,

ottaa huomioon Euroopan komissiolle direktiivin (EU) 2015/1535 nojalla xx päivänä xkuuta xxxx toimitetun ilmoituksen nro xxx/xxxx/x, ja

kuultuaan Ranskan korkeinta hallinto-oikeutta (Conseil d’État) (julkisten töiden osastoa)

**säätää seuraavaa:**

**1 §**

Lisätään ympäristölain säädösosan V kirjan IV osastoon IV luku ja 1 jakso seuraavasti:

”IV luku

Jätteitä tuottavista tuotteista yleisölle annettavat tiedot

1 jakso

Korjattavuusindeksin ilmoittaminen

R 544-1 § − Ympäristölain L. 541-9-2 §:ssä määritetyllä sähkö- tai elektroniikkalaitteiden korjattavuusindeksillä tarkoitetaan uuden laitteen ostohetkellä kuluttajan tietoon annettavaa enintään kymmenen pisteen luokitusta.

Indeksi on annettava kyseisen laitteen kaikista malleista.

R. 544-2 § − Tässä asetuksessa tarkoitetaan

1° ’markkinoille saatavaksi asettamisella” kaikkea jaeltavaksi tai käytettäväksi tarkoitettujen sähkö- tai elektroniikkalaitteiden toimittamista kansallisille markkinoille kaupallisen toiminnan yhteydessä korvausta vastaan tai veloituksetta;

2° ’markkinoille saattamisella” sähkö- tai elektroniikkalaitteen asettamista ensimmäistä kertaa saataville kansallisilla markkinoilla;

3° ’valmistajalla’ kaikkia luonnollisia henkilöitä tai oikeushenkilöitä, jotka valmistavat sähkö- tai elektroniikkalaitteita tai suunnitteluttavat niitä ja jotka saattavat niitä markkinoille omalla nimellään tai omalla tavaramerkillään;

4° ’maahantuojalla’ kaikkia luonnollisia henkilöitä tai oikeushenkilöitä, jotka saattavat kansallisille markkinoille sähkö- tai elektroniikkalaitteita, jotka ovat peräisin Euroopan unionin jäsenvaltioista tai kolmansista maista;

5° ’jakelijalla’ kaikkia muita toimitusketjuun kuuluvia luonnollisia henkilöitä tai oikeushenkilöitä kuin valmistajaa tai maahantuojaa, jotka tarjoavat sähkö- tai elektroniikkalaitteita myyntiin kansallisilla markkinoilla;

6° ’myyjällä’ kaikkia luonnollisia henkilöitä tai oikeushenkilöitä, jotka kaupallisen toiminnan yhteydessä asettavat markkinoille kuluttajien saataville sähkö- tai elektroniikkalaitteita myymällä niitä, myös etämyyntinä;

7° ’etämyynnillä’ ammattimaisen myyjän ja kuluttajan välistä etäsopimusta, joka on tehty myyntijärjestelmän välityksellä ilman ammattilaisen ja kuluttajan yhtäaikaista fyysistä läsnäoloa yksinomaan käyttämällä yhtä tai useampaa etäviestintätekniikkaa sopimuksen tekemiseen asti;

8° ’mallilla’ laitteen versiota, jonka kaikilla yksiköillä on samat tekniset ominaisuudet korjattavuusindeksin laskemisen kannalta.

544-3 § −

I.− Tuottajien tai maahantuojien on laadittava markkinoille saattamilleen sähkö- tai elektroniikkalaitteille korjattavuusindeksi sekä muuttujat, joiden perusteella se voidaan vahvistaa määräyksessä täsmennettyjen ehtojen mukaisesti.

II. − Valmistajien ja maahantuojien on ilmoitettava jakelijoille tai myyjille maksutta ja sähköisessä muodossa sähkö- tai elektroniikkalaitteiden valikoimaanoton tai toimittamisen hetkellä kunkin markkinoille saatettavan laitemallin osalta

a) korjattavuusindeksi määräyksessä esitettyjen ehtojen ja symbolien mukaisesti;

b) muuttujat, joiden perusteella korjattavuusindeksi voidaan vahvistaa, määräyksessä esitetyn mallin mukaisesti.

III. − Jos jakelija ei ole myyjä, jakelijan on toimitettava a ja b alamomentissa mainituin samoin ehdoin indeksi ja sen laskentamuuttujat maksutta myyjälle sähkö- tai elektroniikkalaitteiden valikoimaanoton ja toimittamisen hetkellä.

IV. − Indeksi voidaan myös kiinnittää suoraan mallin jokaiseen yksikköön tai pakkaukseen etikettien tai merkintöjen avulla määräyksessä esitettyjen symbolien mukaisesti.

V. − Valmistajien ja maahantuojien on toimitettava 2 alamomentissa tarkoitetut tiedot 15 päivän kuluessa kaikille henkilöille, jotka pyytävät niitä, vähintään kahden vuoden ajan laitemallin viimeisen yksikön viimeisestä markkinoille saattamisesta.

544-4 § −

I. − Jos sähkö- tai elektroniikkalaitetta myydään kaupassa, myyjä panee määräyksessä esitettyjen ehtojen ja symbolien mukaisesti valmistajan tai maahantuojan toimittaman korjattavuusindeksin esille näkyvästi myytävänä olevaan laitteeseen tai laitteen välittömään läheisyyteen.

II. − Jos sähkö- tai elektroniikkalaite on myytävänä etämyynnissä, myyjä esittää korjattavuusindeksin näkyvästi laitteiden esittelyssä sekä hinnan lähettyvillä määräyksessä esitettyjen ehtojen ja symbolien mukaisesti.

III. − Myyjä antaa kuluttajien saataville myös muuttujat, joiden perusteella laitteiden korjattavuusindeksi on voitu vahvistaa, määräyksessä esitetyn mallin mukaan ja millä tahansa asianmukaisella tavalla.

544-5 § − Valmistajat tai maahantuojat antavat korjattavuusindeksin sekä muuttujat, joiden perusteella se on voitu vahvistaa, kuluttajan saataville vähintään kahden vuoden ajan kyseessä olevan laitemallin viimeisen yksikön markkinoille saattamisesta.

544-6 § −

I − Korjattavuusindeksi lasketaan seuraavien muuttujien mukaisesti:

a) 20 pistettä siitä, miten kauan tekniset asiakirjat sekä käyttö- ja huolto-ohjeisiin liittyvät asiakirjat ovat valmistajien, korjaajien ja kuluttajien saatavilla;

b) 20 pistettä laitteiden purettavuudesta: yksittäistä pääsyä vaihdettavaan osaan koskevien purkuvaiheiden määrä, tarvittavien työkalujen ominaisuudet ja vaihdettavien osien väliset kiinnitykset;

c) 20 pistettä siitä, miten kauan varaosia on saatavilla markkinoilla, sekä siitä, miten nopeasti niitä saadaan valmistajille, varaosien jakelijoille, korjaajille ja kuluttajille;

d) 20 pistettä valmistajan tai maahantuojan myymien osien hinnan ja valmistajan tai maahantuojan myymien laitteiden hinnan erosta määräyksessä esitettyjen ehtojen mukaan laskettuna;

e) 20 pistettä kyseessä olevan laiteluokan erityisperusteista.

II.− Korjattavuusindeksi saadaan laskemalla saadut viisi pistekokonaisuutta yhteen ja jakamalla kokonaismäärä kymmenellä, jolloin saadaan yhteisluokitus asteikolla 1−10.

 III.− Ympäristöministerin ja talous- ja valtiovarainministerin määräyksessä täsmennetään kunkin sähkö- ja elektroniikkalaiteluokan osalta kaikki luokan perusteet ja alaperusteet sekä erityisperusteet ja indeksin laskemismenetelmä.

544-7 § − Tammikuun 1 päivästä 2024 alkaen kestävyysindeksillä täydennetään tiettyjen laiteluokkien osalta korjattavuusindeksiä tai korvataan se yhdistämällä siihen uusia perusteita, jotka koskevat muun muassa laitteen luotettavuutta ja toimintavarmuutta.

**2 §**

Tämän asetuksen säännökset tulevat voimaan 1 päivänä tammikuuta 2021.

**3 §**

Ekologisen siirtymän ministeri ja talous- ja valtiovarainministeri ovat kumpikin omalta osaltaan vastuussa tämän Ranskan tasavallan *virallisessa lehdessä* julkaistavan asetuksen soveltamisesta.

Annettu xx päivänä xkuuta 2020

Pääministeri

Jean CASTEX

Ekologisen siirtymän ministeri

Barbara POMPILI

Talous- ja valtiovarainministeri

Bruno LE MAIRE